雅科夫·約瑟福維奇·朱加什維利

雅科夫·約瑟福維奇·朱加什維利中尉係蘇聯一位陸軍軍人，史太林嘅大仔，喺斯摩棱斯克戰役之中俾德軍俘虜，最後死喺集中營。

同老豆嘅關係 
14歲之前，雅科夫一直響格魯吉亞生活；後嚟蘇聯政權建立，老豆史太林擔任要職，舅父就勸佢去莫斯科讀書。嚟到莫斯科之後，雅科夫見到當時係蘇聯最高領導人嘅老豆史太林。史太林對雅科夫嘅態度好冷淡，成日同佢講「你只不過係個鞋匠」。

1925年，雅科夫喺一間電業學校畢業，同一年同猶太人舞蹈家尤利婭·梅爾策結婚；史太林好憎自己嘅新抱係猶太人，對雅科夫更加疏遠，兩個人成日有拗撬。1928年，雅科夫同史太林嗌交之後開槍自殺，但係獲救，史太林知道之後曾經話「佢居然射唔準」。

雅科夫出院之後，史太林同意雅科夫同老婆去列寧格勒住。兩個人有一仔一女，喺1929年離婚，後來尤利婭嫁咗畀內務人民委員部一個特工；但係之後個特工俾人處決，於是雅科夫同尤利婭響1938年復婚。

死 
1941年，雅科夫加入蘇聯共產黨；蘇德戰爭爆發，雅科夫以蘇聯紅軍陸軍中尉嘅身份參戰；同一年7月，雅科夫喺斯摩棱斯克戰役之中被德軍俘虜，被押去德國嘅薩克森豪森集中營。德軍宣傳部長戈培爾同史太林提議用被俘嘅德軍將軍保盧斯同雅科夫交換，史太林唔肯，話唔會用一個元帥交換一個中尉；德國領導人希特拉又提議用佢嘅外甥里歐交換雅科夫，但係史太林都係唔肯。

1943年4月14號，知道自己俾老豆拋棄嘅雅科夫突然之間死咗。佢嘅死因有好多種講法，有啲人主張雅科夫自殺身亡，有啲人就認為佢俾人謀殺。

類:蘇聯軍人